Սիլվիա Կրիստել

Սիլվիա Կրիստել (հոլ.՝ Sylvia Maria Kristel, ամբողջ անունը՝ Սիլվիա Մարիա Կրիստել, սեպտեմբերի 28, 1952(1952-09-28)[…], Ուտրեխտ, Ուտրեխտ, Նիդերլանդներ - հոկտեմբերի 17, 2012(2012-10-17), Հաագա, Նիդերլանդներ), հոլանդացի մոդել, դերասանուհի և գրող։


== Կենսագրություն ==
Սիլվիա Կրիստելը ծնվել է Նիդերլանդների Ուտրեխտ քաղաքում։ Ծնողները ամուսնալուծվել են, երբ նա 14 տարեկան էր։ Հայրը լքել էր ընտանիքը հանուն ուրիշ կնոջ։ Իր «Մերկը» ինքնակենսագրական գրքում Սիլվիա Կրիստելը նշել է, որ երբ 9 տարեկան էր, իր հորը պատկանող հյուրանոցում, տարիքով մարդու կողմից ենթարկվել է սեքսուալ բռնության։
Սիլվիա Կրիստելն իր կարիերան սկսել է 17 տարեկանից՝ որպես մոդել։ 1973 թվականին շահել է «Միս Եվրոպայի հեռուստատեսություն» տիտղոսը և նույն թվականին նկարահանվել հոլանդական «Մերկը ցանկապատից այն կողմ» կինոնկարում։ Որոշ ժամանակ անց նրան նկատել է ֆրանսիացի ռեժիսոր Ժյուստ Ժակենը և առաջարկել նկարահանվել իր առաջին մեծածավալ «Էմանուել» (1974 թ.) կինոնկարում։ Այն նկարահանվել է ֆրանսիական գրող Էմանուել Արսանի ստեղծագործությունների հիման վրա։ Ֆիլմն ամբողջ աշխարհում մեծ աղմուկ հանեց։ Այն համաշխարհային էրոտիկ ֆիլմերի դասական նմուշ է և մեծ նշանակություն ունի կինեմատոգրաֆի պատմության համար, չնայած, որ սկզբնական շրջանում ֆիլմի ցուցադրությունն արգելված էր շատ երկրներում։ Այդ թեմայով հետագայում նկարահանվեցին ևս վեց պաշտոնական ֆիլմ՝ Սիլվիա Կրիստելի մասնակցությամբ և բազմաթիվ նույնանուն շարունակություններ, չնայած այն հանգամանքին, որ դրանց միջև մտավոր կապն ավարտվել էր արդեն իսկ երրորդ ֆիլմով։
Սիլվիա Կրիստելը նկարահանվել է նաև եվրոպական և հոլիվուդյան այլ ֆիլմերում ևս։ Այդ ֆիլմերից են «Ալիսա կամ վերջին փախուստը» (1977 թ.), «Կոնկորդ. Օդանավակայան 79» (1979 թ.), «Վայրի անկողիններ» («Վագրեր շրթներկում» 1979թ.), «Մերկ ռումբ» (1980 թ.), «Լեդի Չատերլեյի սիրեկանը» (1981 թ.), «Մասնավոր դասեր» (1981թ.), «Մասնավոր դպրոց» (1983 թ.), «Մատա Հարի» (1985 թ.), «Կարմիր տապ» (1985 թ.), «Կազանովա» (1987 թ.), «Գեղեցկության դպրոց» (1993թ.) և այլն։


== Անձնական կյանքը ==
Սիլվիա Կրիստելն անձնական փոխհարաբերությունների մեջ է եղել բելգիացի գրող Հյուգո Կլաուսի հետ։ 1975 թ-ին ծնվել է նրանց որդին՝ Արթուրը։ Որդու դաստիարակությամբ Սիլվիան համարյա չի զբաղվել, քանի որ զբաղված էր նկարահանումներով։ Հետագայում դերասանուհին դրա համար շատ էր ցավում։
Երկար ժամանակ Սիլվիա Կրիստելը սիրավեպ է ունեցել անգլիացի դերասան Յան Մակշեյնի հետ։ Նրանք միասին նկարահանվել էին «Հինգերորդ հրացանակիրը» («Երկաթե դիմակի գաղտնիքը» 1979 թ.) կինոնկարում։ Այնուհետև ամուսնացել է ռեժիսոր Ֆիլիպ Բլոյի հետ։ Սիլվիան նկարահանվել էր Բլոյի երեք ֆիլմերում, որոնք սակայն տապալվեցին կինովարձույթում, իսկ Բլոն մսխեց դերասանուհու խնայողությունները՝ անշարժ գույքն ու թանկարժեք զարդերը։
Հետաքրքիր է նաև այն, որ Սիլվիա Կրիստելը եղել է Ֆրանսիայի նախագահ Վալերի Ժիսկար դ'Էստենի սիրուհին։ Չնայած նախագահը Սիլվիայից մեծ էր 26 տարով, նրանք երկուսն էլ չէին թաքցնում իրենց միջև եղած սիրային կապը։
Սիլվիա Կրիստելը զբաղվում էր գեղանկարչությամբ։ Իր կյանքի վերջին տարիներին նա վաստակում էր իր նկարների վաճառքով և զանազան հեռուստատեսային հաղորդումների մասնակցելով։ 2006 թվականին նա հրատարակել է իր «Մերկը» ինքնակենսագրականը, որը նվիրել է իր որդուն։
11 տարեկանից Սիլվիա Կրիստելը մոլի ծխող էր և ծխում էր հիմնականում առանց ֆիլտրի սիգարեթներ։ Երկար տարիներ տառապում էր կոկորդի քաղցկեղից։ Նրա մոտ հայտնաբերվել էին մետաստազներ լյարդում։ 2012 թվականին՝ քիմիոթերապիայի հերթական կուրսն անցնելուց հետո, դերասանուհին կաթված է տարել։
Սիլվիա Կրիստելը մահացել է 2012 թվականի հոկտեմբերի 18-ին՝ քնած ժամանակ, իր հարազատ Ուտրեխտ քաղաքում։


== Մասնակի ֆիլմագրությունը ==


== Ծանոթագրություններ ==